Talebanski i Al-Qaidini zatvorenici ispraceni za Guantanamo uz pucnjavu 10/1/02 - 2002-01-10
Reporter CNN-a je izvjestio da je došlo do pucnjave kada se avion podigao sa aerodroma. On je rekao da američki zvaničnici vjeruju da j
Prva grupa zarobljenih talebanskih i al-Qaidinih boraca napustila je Afganistan vojnim avionom Sjedinjenih država u pravcu američke mornaričke baze Guantanamo na Kubi. Prekriveni preko glava i povezani lancima zatvorenici su poletjeli sa Kandaharskog aerodroma kasno danas uz intenzivne mjere sigurnosti. Riječ je o prvih 20 zatvorenika koji su odputovali pod okriljem noći. Reporter CNN-a je izvjestio da je došlo do pucnjave kada se avion podigao sa aerodroma. On je rekao da američki zvaničnici vjeruju da je sigurnost izuzetno jako čuvane baze bila probijena najmanje na tri mjesta prije uzlijetanja aviona. Pucnajva je trajala oko pola sata, nakon što je transport napustio područje. Nije bilo izvještaja o žrtvama. Pentagon je u medjuvremenu rekao da neće saopćiti detalje transporta zatvorenika, ali će jednostavno objaviti njihov dolazak u mornaričku bazu Guantanamo na Kubi. A tamo su već unaprijed neki od postojećih objekata preuređeni za zatvorske potrebe, a unutar baze izgrađene su i ćelije na otvorenom ograđene žičanom ogradom i prekrivene drvenim krovima. Pomorska baza u zalivu Gunatanamo zahvata površinu od 117 kvadratnih kilometara i nalazi se na jugoistočnoj obali Kube. Uspostavili su je američki marinci 1898. godine u vrijeme špansko-američkog rata. Baza je jedno vrijeme, ubrzo nakon kubanske revolucije 1959. godine, privremeno bila zatvorena. Sredinom devedesetih godina u bazi su utočište nalazile na hiljade domaćih, kubanskih i izbjeglica sa Haitija. Kubanski predsjednik Fidel Kastro za bazu u zalivu Guantanamo često je znao reći da je ”nož zariven u srce Kube“ i nikada nije htio unovčiti ček kojim su Sjedinjene države svake godine plaćale i plaćaju 4 hiljade i 85 dolara najamnine na osnovu ugovora iz 1934. godine. Očekivalo se da će kubanski predsjednik imati primjedbi na odluku Washingtona da u bazu smjesti zarobljenike iz Afganistana. Međutim, ti su prigovori izostali. Baza je već pripremljena za smještaj oko 100 zatvorenika, a planira se dogradnja i adaptacija koje će omogućiti trajno držanje u zatvoru i do 2 hiljade osoba. Zatvorenicima - po jedan u ćeliji - biće dozvoljeno da iz ćelija izađu po hranu, radi tuširanja i da obave molitve, ali će im kretanje najveći dio vremena biti ograničeno.